קווארטינוס

טיטוס קווארטינוס (בלטינית: Titus Quartinus; מת בשנת 235 לספירה) היה חומסן שלטון רומי.

לאחר מותו של הקיסר הרומי אלכסנדר סוורוס ותפיסת השלטון על ידי מקסימינוס תראקס, יחידת קשתים מאוסרואנה שבמסופוטמיה הכריזה על קווארטינוס, מושל פרובינקיה לשעבר וחבר של הקיסר אלכסנדר סוורוס, כקיסר כביכול בניגוד לרצונו. קשתים אלה הונהגו על ידי מקדון (Macedon) וטענו כי רצו לנקום על מותו של אלכסנדר. קווארטינוס עצמו הודח מהצבא על ידי מקסימינוס לאחר מותו של אלכסנדר.

אף על פי כן, מאוחר יותר בגד מקדון בקווארטינוס, הרג אותו והגיש את ראשו למקסימינוס. למרות זאת, מקסימינוס הוציא להורג את מקדון.

סיפורו של קווארטינוס נכתב על ידי ההיסטוריון הרודיאנוס. אלא שאף מקור בלתי תלוי אחר אינו מזכיר אותו, ולכן ישנם חוקרים המאמינים שקווארטינוס הוא המצאה של הרודיאנוס.

קישורים חיצוניים
 הרודיאנוס, תולדות האימפריה הרומית, ספר 7, פרק 1, 9–11.

הערות שוליים

קטגוריה:נפטרים ב-235
קטגוריה:רומאים בתקופת הקיסרות